Broj: 711-I-683-P-121/22-02-21

Zagreb, 17. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Marka Ćustića**, za davanjem očitovanja,na 160. sjednici održanoj dana 17.veljače 2022.g. daje sljedeće

**OČITOVANJE**

1. **Temeljem članka 18. stavak 1. ZSSI-a Marko Ćustić ne može istovremeno uz obnašanje dužnosti direktora trgovačkog društva u isključivom vlasništvu jedinice lokalne samouprave obavljati poslove direktora trgovačkog društva u njegovom privatnom vlasništvu.**
2. **Sukladno članku 19. stavku 1. ZSSI-a Marko Ćustić, za vrijeme obnašanja dužnosti direktora trgovačkog društva u isključivom vlasništvu jedinice lokalne samouprave u obvezi je prenijeti upravljačka prava koja ima na temelju udjela u vlasništvu trgovačkog društva s ograničenom odgovornošću na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.**

Obrazloženje

Zahtjev za davanjem mišljenja Povjerenstva podnio je Marko Ćustić. U Povjerenstvu zahtjev je zaprimljen 16. veljače 2022. pod poslovnim brojem 711-U-2935-P-121/22-01-2, povodom kojeg se vodi predmet broj P-121/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositelj u zahtjevu traži mišljenje Povjerenstva može li kao vlasnik (direktor) tvrtke d.o.o. za ugostiteljstvo u isto vrijeme obnašati dužnost direktora komunalne firme (d.o.o.) u stopostotnom vlasništvu jedinice lokalne samouprave bez navođenja konkretnih naziva trgovačkih društava.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Navedenom odredbom obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Slijedom navedenog, podnositelj ne može istovremeno uz obnašanje dužnosti direktora trgovačkog društva u kojem jedinice lokalne i područne samouprave imaju većinski udio (na temelju kojeg je obveznik ZSSI-a sukladno članku 3. stavku 1. podstavku 40. navedenog Zakona) obnašati i funkciju predsjednika ili člana uprave u drugim trgovačkim društvima pa niti onih u svom vlasništvu.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 6. ZSSI-a propisano je da su povezane osobe one osobe navedene u članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Stoga je obveznik Zakona, za vrijeme obnašanja dužnosti direktora trgovačkog društva u kojem jedinice lokalne i područne samouprave imaju većinski udio, sukladno članku 19. stavku 1. ZSSI-a, dužan prenijeti upravljačka prava u trgovačkom društvu u svome vlasništvu na drugu osobu ili na posebno tijelo, ukoliko u istom ima više od 5% udjela u vlasništvu, s time da upravljačka prava može prenijeti na bilo koju drugu osobu, osim članova obitelji i povezanih osoba u smislu članka 5. stavka 6. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana